હું મારી પોતાની જ વાત કરું તો હું જયારે લખતી હોઉં છું, કંઈક સર્જન કરતી હોઉં છું ત્યારે હું જીવતી હોઉં છું. અત્યારે આ લખતી વખતે હું જીવંત છું. રંગમંચ ઉપર ભજવાતું કોઈક સરસ નાટક જોતી વખતે હું કોઈ જુદી જ આનંદસૃષ્ટિમાં વિહરતી હોઉં છું ! શાસ્ત્રીય સંગીતની સુમધુર સૂરાવલીઓ સાંભળતાં સાંભળતાં મારા પ્રાણ સૂરોમાં ઓતપ્રોત થઈ જાય છે ત્યારે હું જીવું છું. કળા આપણી ચેતનાને સજીવ બનાવી એને નવશક્તિ અર્પે છે. કોઈક સુંદર નવલકથા વાંચતી વખતે હું એની ભાવસૃષ્ટીમાં ખોવાઈ જાઉં છું. આર્ટગેલેરી અને મ્યુઝિયમમાં ચિત્રકૃતિઓ જોતાં જોતાં મારી સંવેદના ઝંકૃત થઈ ઊઠે છે ત્યારે આનંદની અનુભૂતિની એ ક્ષણોમાં હું જીવતી હોઉં છું.